9. juli blev 89-årige Svend Aage Larsen påkørt, da han kom gående med sin rollator på parkeringspladsen ved plejecentret Alliancehaven i Slagelse. En hjemmehjælper overså ham, da hun bakkede ud.

Finn Thuesen så det ske fra sin plejebolig.

- Så siger jeg til hende over hækken, at jeg ringer 112, fordi da lå Svend Aage jo der, og så råbte hun til mig: Det kan du lige vove på at gøre, siger han til TV 2 Øst.

Svend Aage Larsen blev hjulpet i seng, og ingen fra plejecentret fandt det nødvendigt at tilkalde politi eller ambulance.

Næste dag stod det dog klart, at noget var galt, og Svend Aage Larsen blev indlagt, hvor man fandt ud af, at han havde brækket benet.

Ældrechef i Slagelse Kommune, Marianne Kristensen, siger til TV 2, at der på dagen ikke var nogle synlige tegn på, at benet var brækket.

- Det kan være utrolig vanskeligt at se om et ben er brækket, det behøver ikke være synligt fra dag et, siger hun.

Uheld meldt til politiet

Kommunen har allerede nu besluttet at flytte hjemmeplejens biler til et andet sted på parkeringspladsen, hvor der kommer knap så mange borgere gående.

Episoden blev ikke meldt til politiet i første omgang, men det er sket nu, efter de lokale medier har omtalt sagen. Politikommissær Kurt G. Nielsen fra lokalpolitiet i Slagelse bekræfter, at man onsdag har modtaget anmeldelsen, og at man efterforsker sagen som et færdselsuheld.

Marianne Kristensen siger, at procedurerne nu skal analyseres for at undgå lignende tilfælde.

- Det er første gang, at det er sket, og vi vil se på, hvordan vi handler, hvis noget lignende ulykkeligt og tragisk skulle ske igen, siger hun.

Hun vil ikke udtale sig om, hvordan hjemmehjælperen har det efter uheldet. Hun siger dog:

- Jeg tror altid, det får konsekvenser, også for dig og mig, når man påkører en person. Det er der jo ingen, der gør forsætligt. Det påvirker i allerhøjeste grad, siger Marianne Kristensen.

Svend Aage Larsen døde i fredags på grund af lungebetændelse.